Významným krokom bolo začatie vydávania biometrických cestovných pasov, ktoré spĺňajú požiadavky Medzinárodnej organizácie civilného letectva, od 12. januára 2015. Dosiahli sa zásadné zlepšenia i značný pokrok v súvislosti s vysokou úrovňou integrity a bezpečnosti postupov podávania a vybavovania žiadosti, personalizácie a vydávania medzinárodných pasov. To isté platí pre interné pasy a iné východiskové doklady totožnosti. Začalo sa rýchle a systematické zasielanie údajov do databázy Interpolu o stratených a odcudzených cestovných pasoch a toto kritérium sa môže považovať za splnené.

Od septembra 2014 do marca 2015 Komisia viedla hodnotiace misie zamerané na všetky štyri bloky akčného plánu za pomoci odborníkov z členských štátov, Európskej služby pre vonkajšiu činnosť a delegácie EÚ na Ukrajine.

Európska únia začala v roku 2010 dialóg o liberalizácii vízového režimu s Ukrajinou. Európska komisia 22. novembra 2010 predložila ukrajinskej vláde akčný plán pre liberalizáciu vízového režimu (ďalej len „akčný plán“). V tomto akčnom pláne sa stanovili kritériá, ktoré Ukrajina musí splniť, aby jej občania, ktorí sú držiteľmi biometrických pasov, mohli vstúpiť do schengenského priestoru na účely krátkodobých pobytov bez víz.

Zlepšiť efektívnosť hraničných kontrol zavedením spoločných hliadok hraničného dozoru a rozvíjaním spolupráce pri hraničných kontrolách na spoločných hraničných priechodoch so susednými krajinami.

Pokiaľ ide o postup podávania žiadostí a stanovenia totožnosti žiadateľov, mala by sa na účely vydávania biometrických pasov čo najskôr prepojiť bývalá databáza štátneho migračného úradu s operatívnou časťou jednotného štátneho demografického registra. Malo by existovať automatické prepojenie s príslušnou databázou, aby bolo možné overiť situáciu žiadateľa, pokiaľ ide o register trestov.

Prijať čo najskôr zákon o vonkajšej migrácii pracovných síl, ktorý na legislatívnej úrovni upraví otázky reintegrácie. Hneď po prijatí zákona by sa mal pripraviť nový režim týkajúci sa jednotlivých povinností, príslušných orgánov, opatrení a úloh.

Zvýšiť kapacitu štátneho migračného úradu na účely postupov odhaľovania nelegálnych migrantov vo vnútrozemí.

Posilniť jazykovú odbornú prípravu zamestnancov štátneho migračného úradu.

Dokončiť migračné profily za rok 2014 a vytvoriť „kontaktné analytické stredisko“ a databázu na monitorovanie migračných procesov.

2.2.3 Azyl

Právne predpisy v oblasti azylu sa zlepšili, ale na splnenie kritérií je ešte potrebné vykonať zmeny existujúcich právnych predpisov a ich vykonávania. Podmienky v prijímacích strediskách sú dobré, ale niektoré aspekty by sa mali zlepšiť. Bolo vyvinuté úsilie o integráciu osôb pod medzinárodnou ochranou, ale prístup k zamestnaniu a úroveň sociálnej pomoci by sa mohli zlepšiť. Spolupráca medzi ústrednou a regionálnou úrovňou štátneho migračného úradu je dobrá, ale existuje priestor na zjednodušenie konania o azyle a na zvýšenie efektívnosti na regionálnej úrovni.

Kritérium týkajúce sa azylu sa považuje za splnené čiastočne, ale existujú dobré vyhliadky pre ďalší pokrok. Ukrajinským orgánom sa odporúča:

Naďalej poskytovať primárnu právnu pomoc osobám, ktoré žiadajú o medzinárodnú ochranu, a čo najskôr (najneskôr od 1. januára 2017) pripraviť podmienky na bezplatné poskytovanie sekundárnej právnej pomoci.

V rámci databázy pre cudzincov vytvoriť subsystém pre „utečencov“ a zvýšiť efektívnosť využívania informácií o krajine pôvodu. Na tento účel by sa malo obnoviť oddelenie pre informácie o krajine pôvodu alebo by sa mali určiť úradníci, ktorí zriadia a budú spravovať aktualizovanú a objektívnu databázu informácií o krajine pôvodu.

Objasniť právne dôvody na zadržanie osôb, ktoré žiadajú o medzinárodnú ochranu, a zabezpečiť, aby ich prípady mali prioritu.

Stanoviť pravidlá týkajúce sa postavenia, práv a povinností tých cudzincov, ktorých nemožno poslať späť, ale ktorí nemajú nárok na medzinárodnú ochranu.

Poskytnúť potrebné finančné prostriedky na udržateľné zlepšenie podmienok v dočasných ubytovacích strediskách pre osoby žiadajúce o medzinárodnú ochranu a osoby pod medzinárodnou ochranou. Najmä by sa malo otvoriť dočasné ubytovacie stredisko v meste Jahotyn (Kyjevská oblasť) a malo by sa pokračovať v modernizácii prijímacieho strediska v Odese. Príspevok na potraviny je príliš nízky – 12 UAH (menej než 1 EUR) na osobu a na deň – a mal by sa zvýšiť.

Zlepšiť odbornú prípravu zamestnancov prijímacích stredísk vrátane jazykového vzdelávania, ako aj odbornú prípravu sudcov.

2.3. Blok 3: Verejný poriadok a bezpečnosť